Groot ANC-binnegeveg oor begroting winkTito Mboweni, minister van finansies, tydens die lewering van sy begrotingsrede die afgelope week. (Foto: GCIS) Die geveg om die hart van die begroting wink net agter die einder met die nasionale werkkomitee van die ANC (die organisasie se twintig mees senior lede) wat Maandag in Johannesburg vergader oor die voorgestelde vermindering in die staatsdiens se salarisrekening. Sedert die voorgenome vermindering van die salarisrekening (die plan is om dit vanjaar met R37,8 miljard te verminder en met selfs meer oor die volgende twee jaar) aangekondig is, is dit met woede en dreigemente ontvang deur die ANC se jarelange alliansievennoot, Cosatu. Die vakverbond het oor die afgelope vyftien jaar ŉ grootliks witboordjie-staatsdiensvakbond geword. Cosatu het hierdie week drie dae lank oor die begroting vergader en dit is duidelik dat voortspruitende druk die nasionale werkkomitee van die ANC se vergadering tot gevolg het. Indien die nasionale werkkomitee nie die minister van finansies, Tito Mboweni, se salarisvoorstelle steun nie, kan dit die grootste Suid-Afrikaanse begrotingskrisis sedert 1932-’33 (die stryd om die goudstandaard) in die hand werk. Vanjaar se begroting hang naamlik in so ŉ groot mate van die salarisvoorstel af – en Suid-Afrika het so min fiskale beweegruimte – dat dit die totale begrotingsvoorstelle grootliks sou kelder as hierdie voorstelle afgeskiet word. In reaksie op Mboweni se argumente dat die staatsdiens ondoeltreffend en oorbetaal is, het Cosatu (tot dusver sonder enige syfers of empiriese feite) aangevoer staatsdienswerkers is oorwerk en word te min betaal. Die EFF sien kennelik hierin ŉ groeigeleentheid en ŉ politieke gaping. “Alle groeperinge in die politieke linker-spektrum” is genooi om Vrydag aan te sluit by die EFF se opmars na die Eskom-hoofkantoor in Johannesburg om beswaar te maak teen enige afdankings of privatisering by die sukkelende kragvoorsiener.